Kollár, Jozef, poslanec NR SR (2010-11-04):
Ďakujem pekne, pán predsedajúci. Ja som najprv na úvod dlžný zopár odpovedí, pretože tuto poslanci zo SMER – sociálnej demokracie sa chceli so mnou pustiť do nejakého vedomostného súboja o hĺbke znalostí slovenského bankového sektora. Tak najprv pán poslanec Jánoš, dobre si pamätám, dvakrát ste sa dožadovali výšky zisku slovenského bankového sektora. V uplynulom roku to bolo 350 mil. eur. Pán Počiatek, poslanec Počiatek sa dožadoval odpovedi na otázku, kde je tá primeraná výška ziskovosti banky, teda po ktorú to ešte považujeme za primeranú mieru zisku a nad ktorou úrovňou už je to niekde úplne uletené mimo a v konečnom dôsledku škodiace ekonomike. Tak pokiaľ sú štandardné ekonomické časy, pán poslanec Počiatek, to znamená časy nekrízové, tak vtedy je výnosovosť aktív bankového sektora dosahuje celosvetovo stredné hodnoty niekde okolo 1,5 %. To je to, čomu hovoríme written on a sec. A pokiaľ ide o výnosovosť kapitálu alebo výnosovosť základného imania, tak sa pohybuje na úrovni asi 15 %. To platí pre štandardné ekonomické časy, nie pre obdobie krízy. Ale nerozumel som celkom pánovi poslancovi Muňkovi, ktorý povedal, že citujem: „Pán Počiatek hovorí dobre, ale má málo času.“ Pán Muňko, na to, aby sme tak zložité témy rozobrali v nejakej dvojminútovej faktickej poznámke. Potom, ale nechápem, prečo ste odmietli moju ponuku, aby sme si porozprávali o dôvodoch a príčinách pádu Priemyselnej banky v Košiciach, Dopravnej banky, Devín banky a Slovenskej kreditnej banky. Túto ponuku ste rovnako odmietol, tak potom vlastne neviem, o čo vám ide. A úplne na záver, aby som nezdržiaval chod dnešnej 8. schôdze Národnej rady Slovenskej republiky, keďže sa nám blíži hlasovanie, tak chcem ubezpečiť pána poslanca Počiatka, ktorý povedal, že hodnotový model, môj osobný je, že banky sa nemajú regulovať, povedal, že podľa môjho hodnotového modelu banky sa nemajú zdaňovať a povedal, že banky majú zostať nedotknuteľné. To tu opakovalo niekoľko poslancov strany SMER – sociálna demokracia. Chcem vás uistiť, páni, že nič z toho nie je pravda. Banky sa regulovať majú a regulovať sa budú a budú sa regulovať do konca stále prísnejšie. Všetci viete, že vznikajú tri nové regulačné autority. Jedna, ktorá bude riadiť banky. Druhá, ktorá bude dohliadať nad poisťovníckym sektorom a tretia, ktorá bude dokonca dozerať audítorské spoločnosti. Takže banky sa regulovať budú. Nikto nepovedal, že nie. Banky sa zdaňovať budú, ale páni poslanci SMER – sociálna demokracia, teraz sa to týka aj pána podpredsedu Národnej rady Fica, ktorý je spoluautorom toho paškvilu, ktorý ste predložili. Nikdy nemôžeme pripustiť, aby sa banky zdaňovali mimoriadnym odvodom vo výške, ktorú ste navrhli, a to je v hodnote pôvodne 1,35 %, potom ste ustúpili na 0,7. Aj tak takýto ústupok znamená 37,5-násobne vyššiu odvodovú sadzbu ako má Švédsko. 37,5-násobne vyššiu odvodovú sadzbu ako má Švédsko. A sme si vedomí toho, pán poslanec Kažimír, že pokiaľ príde EKOFIN a Európska rada s tým, že sa budú zavádzať odvodové schémy pre vybrané finančné inštitúcie, ale v každom prípade bude potrebné najprv povedať niečo k tomu ako bude zriadený fond, kde tie odrody budú plynúť, aké budú kritériá čerpania peňažných prostriedkov z tohto fondu, kto, kedy o tom rozhodne, na aký účel budú peniaze použité a nie tak populisticky ako ste to urobili vy, len preto, aby ste ukázali občanom Slovenskej republiky, že vy nechcete zvyšovať daň z pridanej hodnoty o jeden percentuálny bod, ale vám ide o to, aby boli zdanení vinníci krízy, to znamená, banky. Takže na záver chcem povedať... (Prerušenie vystúpenia predsedajúcim.)